Ruhola Chomeinis
Didysis ajatola imamas sajedas Ruhola Chomeinis (pers. روح‌الله خمینی = Rūḥallāh Khumaynī ; gimė 1902 m. rugsėjo 24 d. Chomeine, mirė 1989 m. birželio 3 d. Teherane) − Irano politinis ir religinis lyderis, valdęs iki savo mirties 1989 m. Jis buvo Irano Islamo Respublikos įkūrėjas ir 1979 m. Irano revoliucijos vadovas. Revoliucijos metu buvo nuverstas Šachas Mohamedas Reza Pahlavis, tai tapo Persijos monarchijos pabaiga. Po revoliucijos Ruhola Chomeinis tapo pirmuoju aukščiausiuoju šalies vadovu – Islamo Respublikos konstitucijoje buvo nustatytas aukščiausio rango politiniu ir religiniu tautos autoritetu. Didžiąją jo valdymo laikotarpio dalį užėmė 1980–1988 m. Irano ir Irako karas. 1989 m. birželio 4 d. jį pakeitė Ali Chamenėjus. Dabar Ruhola Chomeinis dažnai vadinamas tiesiog Imamu – Vadovu.